遊資聖菴遇明光明祖首座
作者：李彭
朝代：宋

paragraphs: 久從招提遊，妙趣崖谷逈。
自謂頗造微，何由昧斯境。
絳氣靄秋空，白雪屯夜永。
華屋蔭修椽，皎月浮藻并。
壞衲逢阿師，苯尊髪垂頂。
簡默近道要，虚夷發幽省。
念昨分手初，霜飈虎溪冷。
及兹再會面，老色藏秀整。
屬予妄緣息，值子塵事屏。
循澗意無窮，捫蘿度前嶺。